Peking

Dit artikel is gesjreve (of begós) in 't Mofers. Laes hie wie v'r mit de versjillende saorte Limburgs ómgaon. Peking (北京 of Běijīng; Sjinese oetspraok: [peɪ˨˩ tɕɪŋ˥˥], ouch waal Beijing) is de houfstad van China en ein vanne vief stadspervinsjes. Same mit Tsjoengking (Chongqing), Sjanghai, Kanton (Guangzhou) en Tianjin is Peking saer 2005 ei vanne vief Sjinese nasjenaal steielike gebiede die dezelvendje staot höbben es 'n pervinsje. De gemèndje Peking grens in 't naorde, wèsten en zujen ane pervinsje Hebei. In 't oaste grens 't ouch veur e klein stök aan dees pervinsje ('t grensgebied tösse Peking en Tianjin); in 't zuudoeaste grens Peking ane gemèndje Tianjin. Nao Sjanghai is Peking mit 'n inwoeaneraantaal van net gei twintjig miljoen (in 2010) de grótste stad van 't Vouksrippebliek Sjina. De stad is e wichtig knouppuntj veur versjillige vörm van verveur mit väöl spaorwaeg, autowaeg en autosnelwaeg die de stad in en oet gaon. Peking wuuertj veural gezeen es 't wichtigste centrum veur bestuur, óngerrich en cultuur. De ikkenomische houfstej van Sjina zeen aevel Sjanghai en Hongkong. Peking is ein vanne veer historische houfstej van Sjina.